**Ususret ramazanu u Splitu**

Kolektiv muallima Islamske zajednice u Hrvatskoj je tragom uspješnih, regionalnih predramazanskih susreta žena u Puli i Selcu, učinio još zahtjevniji organizacijski iskorak te članicama i pripadnicama IZ-a u Hrvatskoj, ponudio prijateljsku ruku druženja pod nazivom *Ususret ramazanu u Splitu*.

*Ususret ramazanu* godišnja je manifestacija vjerskog, kulturnog i edukativnog karaktera koju, treću godinu zaredom organiziraju muallime, uz podršku medžlisa iz kojih dolaze, a u kojima se, između ostalog, ogleda snaga ženskog džemata.

Idejna začetnica i glavna organizatorica susreta je mr. sc. Sadžida Jukan, muallima iz Pule, koja je nedavno imenovana za koordinatoricu Mešihata IZ-a u Hrvatskoj za rad sa ženama, a već i jedan ovakav skup godišnje, pod njezinim mentorstvom, u potpunosti opravdava to imenovanje.

Držeći da je trenutno najpotrebnije dati poticaj ženskom aktivizmu u Splitu, ovogodišnji predramazanski susret dvije stotine i dvije žene iz osam hrvatskih medžlisa (Dubrovnik, Karlovac, Pula, Rijeka, Sisak, Split, Umag i Zagreb) održan je od 7. do 9. 2. 2025. god. u ovom gradu.

Za odredište je izabran hotel Amphora koji je smješten na Žnjanu, rekreacijskoj zoni grada Splita i koji, uz panoramski pogled na more i obalu Dalmacije, nudi odlične konferencijske dvorane opremljene vrhunskom audio-video opremom, što je doprinijelo kvaliteti ponuđenih programa.

Centralna manifestacija održana je u subotu, 8. 2., navečer. Program je bio podijeljen u četiri dijela. Najprije je održana *Ramazanska akademija,* kojom su, učeći kur'anske ulomke, sure, tekbire, salavate, mevlude, ilahije, kaside i recitirajući prigodne recitale, muallime pobudile najdublje emocije i radost zbog nadolazećih ramazanskih dana.

U programu su sudjelovale muallime mr. sc. Sadžida Jukan, Minela Omanović, Besima Đikić, mr. sc. Lamija Alili, Melisa Arslani, Ilvana Crnkić, Amila Škorić, Džemila Herić, Meliha Hasanović, Edina Džemić, Suada Hadžić, Nejla Muhić, Evela Kreštić, Alma Čaušević i Amina Ibrahimspahić Jusić.

Budući je jedna od glavnih vjersko-prosvjetnih aktivnosti kur'ansko opismenjavanje djece i odraslih, u većini medžlisa nailazimo na organizirane halke Kur'ana za žene.

Kako bi prezentirali rad tih halki, ali i motivirali žene da se što više druže sa Kur'anom i poboljšavaju svoje učenje, ovogodišnjim predramazanskim susretom dodatno je stavljen naglasak na važnost učenja Časnog Kur'ana i njegove fadilete, budući je mubarek ramazan mjesec početka Objave i intenzivnijeg druženja s Kur'anom.

Zbog ranije navedenog, u drugom dijelu programa organizirano je natjecanja žena u učenju Kur'ana, čime je napravljen dodatni iskorak, jer ne znamo za slična natjecanja u regiji. Najhrabrije žene, njih šest iz četiri medžlisa, odmjerile su „snage“ i okušale sreću. Riječ je o Semiri Brković i Ramizi Dizdarević iz Rijeke, Azbiji Nesimi iz Pule, Mirzeti Kljajić iz Umaga te Nermini Kišmetović i Hikmeti Olomani iz Zagreba.

Vrijedno je ovdje zabilježiti njihova imena, kako bi ostao i pisani trag u korist njihove hrabrosti i odvažnosti. A nije bilo lahko pred mnoštvom žena sjesti na „vruću stolicu“, dok ih je budno pratila i ocjenjivala komisija sastavljena od triju muallima.

S obzirom da nijedna od naših natjecateljica nije prošla formalno vjersko obrazovanje kroz medrese ili fakultete, pravilnik o ocjenjivanju bio je blaži, ali se i dalje nije odstupalo od osnovnih načela Kiraeta.

Ukratko, od njih se očekivalo da poznaju meharidžul-huruf (izgovor harfova), osnovna tedžvidska pravila, hifz posljednjih deset sura i sure El-Kadr te tilavet zadanih ajeta sure Jasin.

Prvo mjesto osvojila je Hikmete Olomani iz Zagreba a odlukom komisije, ostalih pet sudionica podijelile su drugo mjesto. Sve su nagrađene vrijednim darovima, a prema njihovim riječima, glavnu nagradu već imaju – a to je blagodat što znaju učiti Kur'an i što u njemu imaju najboljeg druga. Nagradu i cvijeće prvoplasiranoj natjecateljici, uručila je hafiza Sabaheta Mandžić iz Zagreba.

Podsjećajući na kur'anski ajet u kojem Allah, dž.š., kaže: *"Oni koji troše u ime Allahovo, bilo u tajnosti ili javno, bit će nagrađeni za to, a za njih neće biti straha ni žalosti"*, kao i na riječi Allahovog , dž.š., poslanika: *"Ko učini dobročinstvo, Allah će mu to dobročinstvo višestruko uzvratiti."*, moderatorice su nas uvele u treći dio programa rezerviranog za nagradnu igru pod nazivom *Dobro se dobrim vraća.*

Prisutnim ženama se ponudilo četiri stotine brojeva. Svaki broj bio je u vrijednosti pet eura, a svaka osoba je mogla kupiti maksimalno dva broja, s tim da se mogao kupiti dodatan broj kao poklon.

Bilo je osigurano pet vrijednih nagrada koje sadržavaju Korkmaz posuđe i odijevni predmet modnog brenda *Latifa fashion.*

Jedna od dvije glavne nagrade jeste da su se sve sudionice uvakufile u gradnju bunara koji će biti nazvan po susretu u Splitu.

Najbolju, prvu nagradu, odlazak na umru, osvojila je Amra Serhatlić iz Splita, čime se dodatno pokazala opravdanost izbora ovog grada za predramazanski skup žena.

Za kraj večeri ostavljeno je ono čemu se pripadnice nježnijeg spola posebno raduju. Modnom revijom predstavljen je brend *Latifa fashion,* dizajnerice Emine Nurikić-Dževlan iz Sarajeva*.* Riječ je o modnom brendu namijenjenom modernoj i suvremenoj ženi koja svoju autentičnost želi izraziti i kroz odjeću.Smjenjivale su se, jedna za drugom, odabrane dame iz svih medžlisa, noseći udobne, unikatne i ženstvene komade odjeće.

Pripremom predramazanske manifestacije, pazeći na sve detalje kojima se čuva vlastiti, ali i obraz svoje Zajednice, Kolektiv muallima pokazao je svoju opredijeljenost da vrjednuje i zahvaljuje onima čija su odricanja najizraženija baš u ramazanu; onima koje prve ustaju a zadnje liježu; onima koje uz sve redovne poslove brinu o iftarskim i sehurskim soframa, nastojeći udovoljiti svim članovima porodice; onima koje iftare s'nogu kako bi stigle na teraviju; onima koje odvajaju iz svojih „štekova“ da bi pomogle humanitarne akcije i gradnje džamija. Ženama.

Ponudom raznolikih sadržaja, kojima mogu napraviti odmak od svakodnevnih obaveza, odmoriti se i relaksirati, a pri tome obogatiti novim znanjima i iskustvima, dokazano je da se ima razumijevanja za njihove potrebe i da se vrjednuje njihov doprinos radu Islamske zajednice.

Uz ponuđeni cjelovečernji program, relaksaciju su im omogućavali hotelski sadržaji, šetnje uz morsku obalu, obilasci užih gradskih jezgri Splita i Zadra uz stručne vodiče, a duše su napunile posjetom mesdžidima u oba grada.

Zahvaljujemo glavnim imamima Vahid ef. Hadžiću i Ćamil ef. Bašiću, muallimi Suadi Hadžić i efendinici Almi Bašić na ukazanom gostoprimstvu, a posebno hvala vrijednim džematlijkama koje su se pobrinule za osvježenje i okrijepu. Njihova srdačnost i otvorena ruka dovele su do toga da se ponovno poželimo vratiti u Zadar i Split.

Lamija Alili

Slika na kojoj se prikazuje tekst, izbornik, Tiskanje, Brošura

Opis je automatski generiran